Jhb-metro bestee R190 miljoen aan reiskosteHerman Mashaba. Foto: http://blacklikeyou.co.za/ Mashaba het in ŉ verklaring gesê net in die afgelope finansiële jaar is R73 miljoen aan reiskoste bestee. “Hierdie misbruik van openbare geld is betreurenswaardig en moet ten sterkste veroordeel word. Dit kan net gebeur in ŉ omgewing waar reisgeleenthede aan te veel mense uitgedeel is, die groepe oormatige luukshede geniet het en die Stad net geen agting vir die waarde van reis gehad het nie.” Hy het gesê die spandabelrigheid sal onmiddellik stopgesit word en dat inwoners se geld nooit weer só misbruik sal word nie. “Die vorige administrasie het styl bo middele gestel, maar my administrasie glo in middele bo styl.” Mashaba het gesê hy het Trevor Fowler, die stadbestuurder, versoek om sekere maatreëls in te stel om te verseker dat geld nie op onnodige reiskoste vermors word nie. Hierdie maatreëls sluit in dat enige amptelike internasionale reise deur ŉ verteenwoordiger van die Johannesburg Metro persoonlik deur Mashaba goedgekeur moet word. Koste sal ook besnoei word deur te kyk na die klas verblyf waar stadverteenwoordigers tuisgaan, die grootte van die afvaardiging wat op sakereise gestuur word, die lengte van die reis, die klas van die vlug wat onderneem word en of enige reistoelae uitbetaal sal word. “Internasionale reise is ŉ manier om verhoudings te kweek en beleggings aan te moedig, wat weer sal aanleiding gee tot werkskepping, die hoofprioriteit van my administrasie. Ek belowe egter dat internasionale reise slegs goedgekeur sal word indien ons Stad direk daaruit voordeel trek en dit in ooreenstemming is met ons internasionale verpligtinge,” het Mashaba gesê. “Die handhawing van ŉ streng reisbeleid wat daarop gemik is om die koste van reise te beperk, sal die nuwe administrasie in staat stel om elke jaar miljoene te bespaar. Die geld wat voorheen aan luukshede bestee is, kan eerder tot voordeel van ons inwoners benut word.”